text: » L'Aliança de Lliçà d'Amunt celebra una nova Biergarten | EL9NOU.CAT
  L'Aliança de Lliçà d'Amunt celebra una nova Biergarten
  L'Ateneu l'Aliança de Lliçà d'Amunt celebrarà del 3 al 7 de juny la quarta edició de la Biergarten, la festa anual de la cervesa que vol promoure el món d'aquesta popular beguda a través de diferents activitats culturals, gastronòmiques i musicals.
  03/06/2014 | 14:00
  La Biergarten és una tradició del sud d'Alemanya que s'ha estès arreu d'Europa i en què amics i família es troben i comparteixen bons moments mentre prenen una gerra de cervesa i unes salsitxes.
  La Biergarten de l'Aliança és la versió catalana de la festa. El públic podrà descobrir una dotzena de cerveses d'importació, tant en tirador com en ampolla o llauna. També podran tastar salsitxes pròpies de la tradició mentre escolten diversos grups musicals. Els més petits tindran tot tipus d'animació i jocs.
  Els actes començaran dimarts amb un sopar de maridatge a càrrec dels responsables de la botiga Cervesa Sobretot, de Granollers, que farà descobrir que alguns plats tenen millor gust si se saben combinar amb les cerveses adients.
  Al llarg de dimecres i dijous, diversos bars i restaurants del municipi oferiran una mostra de tapes. Les persones que vulguin podran tastar una combinació de tapa i cervesa i votar la millor tapa, l'autor de la qual s'emportarà un premi.
  GRUIX D'ACTES DURANT EL CAP DE SETMANA
  La festa en sí, però, començarà divendres a les 7 de la tarda amb la punxada del primer barril, que anirà a càrrec del senyor Manolo, conserge de l'Aliança durant 22 anys i persona molt emblemàtica a l'Ateneu. A la nit, la música anirà a càrrec del grup de folk celta Nancy Whiskey.
  Al llarg de dissabte es faran més activitats com un curs d'elaboració i tast de cervesa, de les 4 de la tarda a les 8 del vespre, o el IV Mercat de la Puça, que es farà a la tarda a la plaça Catalunya. A més, hi haurà activitats infantils i actuacions musicals. Destaca l'actuació de The Freak Fandango Orchestra, que presentarà algunes de les cançons del nou treball Wild goats and useless heroes. La seva actuació anirà seguida de la World Music d'UHF Stereo i música de DJ fins al final de la festa.